Bara hon älskar mig

«Bara hon älskar mig», også stavet «Bara hon älskar mej», er en svensk slagerlåt fra 1997, komponert av Stephan Berg og fremført av guttegruppen Blond. «Bara hon älskar mig» vant svenske Melodifestivalen i 1997 og var Sveriges bidag i Eurovision Song Contest 1997 i Dublin, der den ble nummer 14 av 25.

Bakgrunn 
«Bara hon älskar mig» er komponert av Stephan Berg som tidligere hadde skrevet Carolas «Fångad av en stormvind», vinneren av Eurovision Song Contest 1991. Guttegruppen Blond, bestående av Jonas Karlhager, Gabriel Forss og Patrik Lundström, var satt sammen spesielt for konkurransen, og fremførte låten i den svenske finalen 8. mars 1997. Sangen vant konkurransen og ble dermed Sveriges bidrag til den internasjonale finalen i Dublin 3. mai samme år.

Etter seieren i den svenske finalen fikk bidraget kritikk i svensk presse, som mente både sangen og gruppen var «forutsigbar og kjedelig». Også den norske Eurovision-kommentatoren Jostein Pedersen harselerte med bandet under den internasjonale finalen. Pedersen mente gruppen hverken kunne «synge eller danse, men her prøver de på begge ting samtidig – så godt de kan», og la til: «Grøss og gru, her kan alt skje».

Bidraget endte til slutt opp som nummer 14 av 25, og Blond spilte senere inn en engelsk versjon, kalt «Baby, I'll Die for You».

Listeplasseringer 
Singelen ble sluppet våren samme år og nådde en fjerdeplass på den svenske singellisten. Sangen lå også på Svensktoppen i fem uker med en fjerdeplass som beste notering.

Referanser 

Sveriges bidrag i Eurovision Song Contest
Bidrag til Melodifestivalen
Vinnere av Melodifestivalen
Svenske sanger
Sanger fra 1997